钦定古今图书集成/明伦汇编/氏族典/第209卷 > 曹亨
## 钦定古今图书集成/明伦汇编/氏族典/第209卷 > 曹亨

按《汝宁府志》：“亨字伯贞，新蔡人，都御史凤孙也。母梦
绿衣神人入室，遂生亨。嘉靖乙未进士，授刑部主事。
亨素谙法家言，奸吏靡所措手。出守兖州，用严为治，
奏绩为天下第一。擢荆南副使。时辽庶人多不法，然
惮亨不敢大横。迁浙江参政。外艰服阕，念母老，疏请
终老。起补湖广参政，寻升副都御史，巡抚真定。适有”
边警，万骑迫太原，羽檄夜至，亨即擐甲策马赴敌，大
胜龙泉关下。进兵部侍郎，协理戎政，寻升南京工部
尚书。致仕归，年八十有二。忽一日，有大星陨，亨遂就
枕而逝。赠太子少保。